Bewaar unies se geskiedenis só | Netwerk24
Bewaar unies se geskiedenis só
In November 1995, met die koms van profes­sionele rugby, en ongeag vroeëre beloftes deur die destydse president van die Suid-Afrikaanse Rugby Voetbalunie (dr. Louis Luyt), is agt Suid-Afrikaanse plattelandse rugby-unies ontbind.
Sedert 1995 het klubrugby oor die land heen, maar veral in plattelandse gebiede waar daar nie langer die aansporing van insluiting in ’n provinsiale span is nie, erg getaan.
Heinrich Schulze (rugbyhistorikus, -versamelaar en RSG sportverslaggewer) en Eddie Grieb (rugbystatistikus) is sedert 1999 besig om die geskiedenis van hierdie agt gewese plattelandse rugby-unies (RU) na te vors en te boekstaaf.
In 2006 het hulle die geskiedenis van Oos-Vrystaat RU (wat vanjaar 50 jaar oud sou wees) gepubliseer.
In 2009 het hulle die geskiedenis van Suidoos-Transvaal (wat vandag nog as die Mpumalanga RU bestaan) gepubliseer en vroeg aanstaande jaar sal Noord-Natal RU se geskiedenis beskikbaar wees.
As deel van die proses om die geskiedenis van plattelandse klub-, sub-unie-, en provinsiale rugby op te teken en te bewaar, het Schulze ook ’n privaat rugbymuseum en –argief wat hy sedert 1971 opbou.
Waar die groter, meer bekende museums fokus op Springbokrugby en die memorabilia wat daarmee gepaard gaan, is Schulze se rugbymuseum en argief veral daarop toegespits om rugbytruie, sakwapens, wedstrydprogramme, toegangskaartjies en meer, van plattelandse spanne te bewaar.
Lesers wat oor ou klub-, subunie- of provinsiale rugbytruie, kleurbaadjies, sakwapens, spanfoto’s, programme en kaartjies beskik, kan dit aan die museum skenk waar dit vir die toekoms bewaar sal word (en ontgin word in die optekening en verspreiding van plattelandse rugbygeskiedenis).
Bel Schulze by 082-784-4823 of stuur ’n e-pos na rightpitchcc@gmail.com